- Det er ganske enkelt helt uacceptabelt, at de nu flere steder i Jylland indsættes ældgamle og langsomme tog. Det betyder, at transporttiden forøges og den kollektive trafik svækkes og det er det modsatte, vi har brug for, siger Per Clausen, MF for Enhedslisten. Der har været meget debat om udsigten til gamle tog i Nordjylland. Og nu sker der måske noget. Enhedslisten indkalder i hvert fald transportminister Henrik Dam Kristensen til samråd. - Transportministeren må gribe ind over for den mere og mere håbløse situation, som tegner sig for togtrafikken i Danmark. Derfor har Enhedslisten besluttet at indkalde ham i samråd, hvor vi kan få en forklaring på, hvad han har tænkt sig at gøre for at forhindre et totalt sammenbrud i togtrafikken, siger Per Clausen.

Referat:
Per Clausen er utilfreds med udsigten til gamle tog i Nordjylland. Nu kalder han til samråd med transportministeren.